Aardklop gaan voort‘n Volgepakte feesterrein by Aardklop 2019 was ‘n algemene gesig (Foto: Verskaf) Aardklop se organiseerders het pas aangekondig dat dié kunstefees vanjaar voortgaan soos beplan. Die regering het intussen bekendgemaak dat skole op 22 September vir die vakansie sluit en op 28 September heropen. “Met hierdie datums in gedagte is dit vir ons aangenaam om aan te kondig dat Aardklop steeds voortgaan,” het Delmari van Zyl, bestuurder van borge, media en bemarking, gesê. Die datums vir vanjaar se kunstefees in Potchefstroom, Noordwes, is Dinsdag 22 tot Sondag 27 September. “In spanningsvolle en onseker tye het die kunste egter juis ŉ waardevolle bydrae om te lewer,” sê Alexa Strachan, hoof- uitvoerende beampte van die fees. “Die kunste speel ŉ rol in mense se emosionele en psigiese welstand.” Feesgangers op Aardklop se feesterrein (Foto: Verskaf) Kunstenaars, tegnici en ander betrokke partye spook tans om kop bo water te hou, daarom is die aanbieding van die fees ŉ noodsaaklikheid. Strachan meen dis ook die perfekte wegbreekkans vir Jan Alleman. “Ons bied alles wat jy nodig het om asem te skep en jou battery as’t ware te herlaai,” sê sy. Die organiseerders is reeds besig om saam met kunstenaars, tegnici, entrepreneurs en ander betrokke partye aan die fees te beplan. “Ons is volstoom besig om die feesprogram saam te stel en is met alle rolspelers in verbinding,” het Delmari van Zyl, bestuurder van borge, media en bemarking, gesê. Kunsliefhebbers word uitgenooi om van 22 tot 27 September saam te kuier wanneer dié fees oudergewoonte in Potchefstroom aangebied word. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.